《一杯亭春望 其一》
明代·霍与瑕

上上一杯亭，春风何浩浩。今朝柳叶新，昨日梅花缟。

匆匆岁月徂，人生容易老。游子惜春辉，王孙怨芳草。

芳草年年绿，红颜不再好。一杯复一杯，聊以宽怀抱。

作者简介：广东南海人，字勉衷。霍韬子。嘉靖三十八年进士。授慈溪知县。以严嵩党羽鄢懋卿巡盐行部，不为礼，被劾罢。后起知鄞县，官终广西佥事。